CELEX: 32012R1113
Language: ro
Date: 2012-11-23 00:00:00
Title: Regulamentul de punere în aplicare (UE) nr. 1113/2012 al Comisiei din 23 noiembrie 2012 de modificare a Regulamentului (CEE) nr. 2658/87 al Consiliului privind Nomenclatura tarifară și statistică și Tariful vamal comun

29.11.2012   
            
            
               RO
            
            
               Jurnalul Oficial al Uniunii Europene
            
            
               L 329/11
            
         REGULAMENTUL DE PUNERE ÎN APLICARE (UE) NR. 1113/2012 AL COMISIEI
   din 23 noiembrie 2012
   de modificare a Regulamentului (CEE) nr. 2658/87 al Consiliului privind Nomenclatura tarifară și statistică și Tariful vamal comun
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               În scopul securității juridice, este necesar să se clarifice domeniul de aplicare al Nomenclaturii combinate prevăzute în anexa I la Regulamentul (CEE) nr. 2658/87, în ceea ce privește subpoziția 2710 20 Uleiuri din petrol și uleiuri din minerale bituminoase (altele decât uleiurile brute) și preparate nedenumite și necuprinse în altă parte, cu un conținut de uleiuri din petrol sau din minerale bituminoase de minimum 70 % din greutate, aceste uleiuri constituind elementele de bază ale preparatelor care conțin biomotorină, cu excepția uleiurilor uzate.
            
         
               (2)
            
            
               În conformitate cu nota de la subpoziția 5 de la capitolul 27, termenul de „biomotorină” înseamnă esteri monoalchilici ai acizilor grași (FAMAE) de tipul celor utilizați drept combustibil, derivați din grăsimi sau din uleiuri animale ori vegetale, uzate sau nu.
            
         
               (3)
            
            
               Pentru a permite clasificarea produselor de la subpoziția 2710 20, este necesar să se definească valoarea conținutului minim de biomotorină prevăzută la subpoziția respectivă.
            
         
               (4)
            
            
               Prin urmare, este necesar să se adauge un nou paragraf la nota complementară 2 de la capitolul 27 din Nomenclatura combinată, care stabilește valoarea conținutului minim de biomotorină la 0,5 % din volum (determinare prin metoda prevăzută în EN 14078).
            
         
               (5)
            
            
               Prin urmare, Regulamentul (CEE) nr. 2658/87 ar trebui modificat în consecință.
            
         
               (6)
            
            
               Comitetul Codului vamal nu a emis un aviz în termenul stabilit de președintele acestuia,
            
         ADOPTĂ PREZENTUL REGULAMENT:
   Articolul 1
   În partea a doua secțiunea V capitolul 27 notele complementare din Nomenclatura combinată prevăzută în anexa I la Regulamentul (CEE) nr. 2658/87 se adaugă următoarea literă (g) între „Aceste produsele se clasifică la subpozițiile 2710 19 71-2710 19 99 sau 2710 20 90” și nota complementară 3:
   
               „(g)
            
            
               «care conțin biomotorină» înseamnă că produsele de la subpoziția 2710 20 au un conținut minim de biomotorină, adică de esteri monoalchilici ai acizilor grași (FAMAE) de tipul celor utilizați drept combustibil, de 0,5 % în volum (determinare prin metoda prevăzută în EN 14078).”
            
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 noiembrie 2012.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.